Rehobothers boikot vulstasie - Local News - Windhoek Express
Sunday, February 17th, 2019 21:02:19
Inwoners van Rehoboth wat tussen die dorp en Windhoek pendel, is ongelukkig oor hoe hulle behandel word waar hulle by ’n vulstasie op- en afklim.
“Ek kan nie toelaat dat iemand sy besigheid van my perseel bedryf nie.” Sheryll Retief, eienaar
Die South Gate-vulstasie. Foto Facebook
Na jare se beweerde mishandeling en swak diens deur personeel, staan die pendel-gemeenskap van Rehoboth nou saam om ’n vulstasie in die hoofstad te boikot.
“Pendelaars, drywers en rylopers kla al die afgelope paar jaar oor hoe sleg hulle behandel word by ’n sekere vulstasie,” is onlangs in ’n Facebook-inskrywing gesê. In die skrywe is pertinent genoem dat die South Gate-vulstasie (ook Fleiss genoem) bekend is as die “hike” plek vir mense van Rehoboth, Groot Aub, Oamites en ander suide dorpe.
Volgens die inskrywing, is daar glo talle gevalle van aanranding deur die sekuriteitswagte en petroljoggies, terwyl geen aksie van die bestuurder of eienaar geneem word nie. “Deesdae as jy ’n ryloper daar wil oplaai, moet jy die petroljoggies betaal of jy moet beweeg,” sê die inwoner. “Anders moet jy toilet toe spring om die pepersproei uit jou oë te kry.”
Ander klagtes sluit in dat motorbande geklem word terwyl jy in die winkel is.
’n Rehoboth-pendelaar skryf voorts dat elke besigheid daarop geregtig is om reëls op te stel, “en as jy nie rylopers daar mag af- of oplaai nie, is dit reg. Maar my mening is dat die bestuur tog moet sien dat ons vir jare die meeste besigheid daar bring en ’n boikot sal beteken dat hy verskriklik baie besigheid sal verloor.”
In ’n tweede inskrywing ’n paar dae later, word ’n stemgreep op die Facebook blad gelaai waar die eienaar van die vulstasie, Sheryll Retief, haar kant van die storie stel. “In verband met motors wat geklem word, het ons ’n probleem met parkering, maar sal ’n kliënt se motor nie sommer geklem word nie,” sê sy. Maar wanneer ’n parkeerplek vir langer as 30 minute beset word, is dit ’n probleem vir ander kliënte, “en indien iemand vir so lank in die winkel vertoef, sal die sekuriteitswagte die motoris kom soek.”
Daar is verneem dat die parkeerarea spesifiek by South Gate as ’n optelpunt vir pendelaars gebruik word, maar dat motors in sommige gevalle vir die hele dag by die vulstasie gelaat.
“Ek kan dit nie toelaat nie. Ek het parkeerplek nodig,” het Retief verduidelik. Die pendelaars se verweer is dat hulle brood en melk by die winkel koop en daarom kliënte is.
Retief sê sy ervaar dieselfde probleem met taxi-bestuurders. “Ek kan nie toelaat dat iemand sy besigheid van my perseel bedryf nie.”
Volgens Retief is die aantygings dat petroljoggies kliënte met pepersproei spuit vals, omdat hulle nie hierdie sproei by hulle het nie, maar dat die sekuriteitswagte dit wel in hulle besit het.
Sy verduidelik dat haar kliënte onveilig voel weens al die pendelaars wat vanaf haar perseel ’n rygeleentheid soek. “Die mense drom om almal se motors en jy as motoris kan nêrens heen gaan as jy besig is om jou motor vol brandstof te tap nie,” sê sy.
Oor hierdie aantuiging het pendelaars vuur gespoeg met talle wat sê Retief weet nie waarvan sy praat nie, en dat hulle die vulstasie in die toekoms nie weer sal ondersteun nie.